text: Leitar tú eftir Nudlavirkinum, trýst her
text: #000000
text: Verið góð við hvør annan, og lúgvið minni
  There is a time, there is a place
text: #000001
text: viðmerkingarMest lisnu nudlarnir í 2014 - NUDLAR on Ein gongutúr við sjóvarmálanMest lisnu nudlarnir í 2014 - NUDLAR on Eg havi álit á føroyingumMest lisnu nudlarnir í 2014 - NUDLAR on Søgan um MC-Hár – Fyrstu áriniMest lisnu nudlarnir í 2014 - NUDLAR on Lisbeth er ordiligt fólkMest lisnu nudlarnir í 2014 - NUDLAR on Við Anthony í oyrunum og Agga í huganum
text: #000002
text: Fáa vit nakrantíð Prix Føroyar aftur?
text: #000004
text: Nú 10 ár eru fráliðin síðan seinastu ferð, at eg luttók í Prix Føroyum, so kann eg ikki annað enn gerast eitt sindur nostalgiskur. Hetta var samstundis eisini seinastu ferð, at Prix Føroyar bleiv skipa við einari stórari finalu í Norðurlandahúsinum. Í 2005 var Prix Føroyar ein lítil partur av stóra Atlantic Music Event sýnisglugganum.
text: #000005
text: Tað var ein ótrúliga mennandi og gevandi uppliving at luttaka í Prix Føroyum bæði í 1999 og í 2003, og sum blaðmaður í 2005.
text: #000006
text: Eg hugsi ofta, um hvat Prix Føroyar gjørdi við føroyska tónleikapallin. Men eisini, um, hvat ein tílík kapping hevði gjørt við tí talentmassa vit hava í dag. Har eru so nógv fólk, ið sita inni við strórum talentum, ið tey áttu at blivið motiveraði til at brúka.
text: #000007
text: Sjálvandi er alt tað upplagda, at sakna við Prixnum t.d.:
text: #000008
text: At eini 900 nýggj løg blivu skrivaði til Prixið, tey 10 árini tað var.
  At nakrar av bestu mentanarsendingunum í Sjónvarpið hevur gjørt, vórðu gjørdar í sambandi við Prixið.
  At vit sluppu at uppliva okkara fremstu talentir á palli í Norðurlandahúsinum.
  At vit tónleikarar sluppu inn í stovurnar hjá nærum øllum føroyingum í gjøgnum Sjónvarpi og Útvarpið.
text: #000009
text: Men so er tað eisini spenningurin, kenslan rundanum og motivatiónin, ið vit øll fingu til at gera tónleik, fyri at kunna luttaka, vísa okkum fram fyri einum kvalifiseraðum dómarapaneli, fyri at blíva vigaði, og vónandi funnin nóg tung til at sleppa í Norðurlandahúsið, at luttaka í tí størsta showcase tiltakinum, ið vit høvdu.
text: #000010
text: Venjingarlegurnar, ið vit fóru á, áðrenn finalurnar vóru eisini ómetaliga góðar, og eisini gevandi. Well, all in all, so eri eg ómetaliga glaður fyri, at eg slapp at uppliva Prix Føroyar og vera partur av tí.
text: #000011
text: Eg haldi at í hesum sponsor tíðum, hevði verið framúr, um Kringvarpið og Norðurlandahúsið kannaðu møguleikan fyri at finna sponsorar til at gjalda fyri eitt nýtt Prix Føroyar, eitt við finalu í Sjónvarpi úr Norðurlandahúsinum. Við innleiðandi umførum, gjarna kring alt landið (tað var sku sjarmerandi), gjarna sent beinleiðis í útvarpið ella við simplari sjónvarpsstreaming (2-3 kamera) og finalu í Norðurlandahúsinum, undanumfarssjónvarpssendingar við Johan í Kollafirði ella Tróndi Vatnhamar, og annars bara bunkum av tónleiki.
text: #000012
text: Á Facebook er ein bólkur, ið vil hava prixið aftur á skrá, fari í hann so standa vit sterkari.
text: #000013
text: 10% hava ikki ráð til mat
text: #000014
text: Løgmaður fegnast um, at vit eru heimsins lukkuligasta land, hann leggur einki í, um bert 40% av Føroya fólki hevur álit á hann. Men hvat man hann halda um, at kanningin hjá Fólkaheilsuráðnum, vísir, at 10% av okkum ikki høvdu ráð til mat seinasta mánaðin?
text: #000015
text: Sá áhugaverdu kjaksendingina eftir Dag og Viku frá í gjár, har Árni Gregersen, Liljan Weihe og Annleyg Lamhauge umrøddu kanningina hjá Fólkaheilsuráðnum og hvussu og hvat frá kanningini bleiv borið fram. Áhugavert kjak, við fleiri vinklum, men tað mest ræðandi, ið eg hoyrdi í sendingini var, ein útsøgn hjá Annleyg Lamhauge, ið hvørki Árni ella Liljan tóku til sín, nevniliga at 10% av teimum atspurdu ikki høvdu ráð til mat seinasta mánaðin.
text: #000016
text: Orsakað meg, men liva vit ikki í einum somikið ríkum landi, at hetta ikki eigur at henda?
text: #000017
text: Eg endurtaki: tíggjundi hvør av okkum hevur ikki ráð til mat!
text: #000019
text: Nú má okkurt henda, og tit sum kroystu flatskattin í gjøgnum, og sostatt gjørdu stættarmunin størri. Vónandi fáa tit eitt sindur ilt í hjarta um, at tað støðu tit hava sett okkara veikastu í, men mest av øllum vóni eg, at hetta fær tykkum at gera okkurt við støðuna, og tað beint nú.
text: #000020
text: Hetta er sku gott sjónvarp
text: #000021
text: Well so stóð man aftur við valinum um at hyggja at Degi og viku ella X-Factor. Nú hondbóltsdystur er í kvøld, hevur Kringvarpið ikki X-Factor beint eftir Dag og Viku, og mátti eg tí taka eitt val. Tílíkt er hent áður, og tá tykist tað, sum eg altíð velji X-Factor. Kanska tí har verði eg sum oftast undirhildin, ið er endamálið við X-Factor. Meðan Dagur og vika als ikki altíð livir upp til sítt endamál, ið sum kunnugt ikki er undirhald.
text: #000023
text: So varð eisini í kvøld, og eg má siga, at eg bleiv undirhildin ræðuliga væl. Tað finnast neyvan størri showmenn í donskum sjónvarpi enn Thomas Blachman, og hann var í essinum í kvøld. Hann elskar leiklutin sum bjargingarmaðurin hjá danskari mentan.
text: #000024
text: Signalvirðið í, at Blachman brúkti eitt Jobcenter til sín super bootcamp, er so feitur, at man má antin elska ella hata mannin. Well, undirhaldið var fínt, og sumt av tí hevði eisini ein frálíkan brodd. Tí kundi eg glaður staðfesta eftir sendingina, at eg hevði tikið rætta valið.
text: #000025
text: Tað kendist tó gott, at kunna skifta yvir á Gekkin, har truckførarin úr Norðdepli vann aðru viku á rað, fyri síðan at zappa aftyr yvir á DR aftur, har buking av samkyndum í Russlandi var á skránni, eftir at idiotiska parlamentið atkvøddi fyri eina lóg, sum ger tað ólógligt at lýsa fyri tiltøkum til stuðuls fyri rættindum hjá samkyndum.
text: #000026
text: Guviti, um tað málið var í Degi og Viku, men tað síggi eg nokk seinni í kvøld, antin á netinum ella í endursendingini, um okkurt frægari ikki lokkar meira.
text: #000027
text: Ja, so var man aftur uppi í útvarpinum ein túr, Eyðfinn Jensen hevði bjóða mær til brunsj, ein sending við einum leskiligum navnið, ið kanska ikki heilt kom til sín rætt, hóast bæði sjokoláta og kaffi smakkaðu væl. Men løtan var hugnalig.
text: #000028
text: Eyðfinn dugur væl at skapa ein behagiliga stemning, og eg haldi, at práti gekk fínt. Nú hevur Eyðfinn lagt sendingina á heimasíðuna hjá Kringvarpinum, og tí vildi eg fegin deila hana við tykkum, ið ikki hoyrdu hana, ella sum bara hildu tónleikin, ið eg valdi vera somikið góðan, at tit mugu endurhoyra hana.
text: #000029
text: Annars er ein stuttlig søga, tað var heldur roksutt at finna tann eina sangin, Beat Street við Grandmaster Melle Mel and the Furious Five, ikki beinleiðis ein, ið liggur fremst í telduskipanini hjá Kringvarpinum, og eg átti hann bara á einum slitnum kasettubandi. So tað endaði við, at Eyðfinn Jensen noyddist á iTunes fyri at finna hann. Tí sjálvandi mátti hann við. Seinni í dag, var eg ein túr í Tinghúsinum á Hjalla í dag á útkikk eftir stólum og hyllum til mítt komandi bókasavn. Tá lá Beat Street LP’in við Grandmaster Melle Mel and the Furious Five har. Hana keypti eg sjálvandi beinanvegin, saman við seks øðrum rapp LP’um frá tað rapp var ungt og spennandi.
text: #000031
text: Gleði meg til at práta við Eyðfinn
text: #000032
text: Eg eri júst liðugur at finna fram teir sangir, sum eg ætli mær at spæla í sendingini Brunsj, kl. 10.15 í dag mikumorgunin 16. januar. Hetta er sending við Eyðfinni Jensen, sum verti, ið hevur gestir beinleiðis í útvarpshølunum. Eg havi hoyrt onkra sending, og haldi, at hann dugur sera væl at gera samrøðurnar viðkomandi, tí gleði eg meg. Hóast eg í skrivandi stund ani lítið um, hvat vit fara at práta um.
text: #000033
text: Mín listi av sangum er fjølbroyttur, og eg haldi, at allir sangirnir, ið eg havi valt eru serstakliga góðir, tí vóni eg, at tit lesarar í morgin eina løtu eisini gerast lurtarar. .
text: #000034
text: Eg havi annars avgjørt, at 2013 skal vera eitt framúrskarandi ár, vónandi er tað ikki bert galdandi fyri meg, men fyri allar tykkum mínar (ó)trúgvu lesarar.
text: #000035
text: Áheitan á allar føroyskar journalistar
text: #000036
text: Nú er mín lítli miðil her ikki ein journalistiskur miðil, so eg eri ikki tann, ið vanliga heldur mikrofonina í gronina á makthavarunum, tí fari eg at heita á tykkum, ið starvast á ordiligum miðlum, um at spyrja kringvarpsstjóran Dia Midjord um nakað, ið tit faktiskt longu áttu at havt spurt hann.
text: #000037
text: Hvussu nógv sparir Kringvarpið við at skerja allar fríyrkissendingarnar í útvarpinum?
text: #000038
text: Orsøkin til at, at eg vil hava tykkum at svara hesum er, at eg als ikki haldi, at svarið uppá næsta spurningin er ja.
text: #000040
text: Vit hava fimm vikur eftir av hesum árinum, og frá í gjár, hevur Kringvarpsstjórin ruddað allar sendingar, ið vóru gjørdar av fríyrkisfólki av skránni. Talan er sambært portalinum um hesar sendingar:
text: #000041
text: Altso sjey sendingar, harav tann eina, Morgunbland, vanliga verður send hvønn gerandisdag (haldi eg í øllum førum), hinar eru sendingar, ið verða sendar eina ferð um vikuna. Sostatt er talan um tilsamans samsýning til framleiðslu av ellivu sendingum um vikuna í fimm vikur, ella 55 sendingar, herav eru bæði jól og nýggjár, so fleiri sendingar høvdu neyvan verið á skrá alíkavæl. Tað eg kenni til lønarlagið hjá fríyrkisfólki í Kringvarpinum, skuldi tað undrað meg almikið, um sparingin er yvir kr. 100.000,-
text: #000042
text: Vit tosa sostatt um, at Kringvarpið fær eitt undirskot uppá 3,7 ístaðin fyri 3,8 mió. Ella við øðrum orðum skít líkamikið.
text: #000043
text: Kann ein av tykkum, sum hevur ein ordiligan miðil ikki kanna hetta her, og kanska koma við uppfylgjandi spurninginum til Dia, um hann bara ger hetta fyri at provokera, og vísa politiska myndugleikanum, hvar skápið skal standa?
text: #000044
text: Sum ein, ið rindar Kringvarpsgjald, so haldi eg als ikki, at hetta er stuttligt ella nakað, ið kann góðtakast av einum almennum stjóra, serliga einum, ið hevur lutvísa ábyrgd í ringu støðuni eftir av hava sitið í stýrinum í fýra ár.
text: #000045
text: Hatta er ikki eitt kamar!
text: #000046
text: Hatta er ikki eitt kamar, hatta er eitt borð sum stendur uppiá nøkrum kassum uttanfyri, orðini eigur mín fýra ára gamli og serstakliga fitti sonur Tummas, ið saman við mær hugdi at Spískamarinum við karismatiska sjónvarpskokkinum Gutta Winther.
text: #000047
text: Tummas hevði sitið í púra upptikin av telduskíggjanum, har Gutti heintaði rabarbur, fann røttu ølina og bakaði drýl. Tá Gutti so fór við bili til Árnafjarðar, var Tummas skjótur at viðmerkja, nú fer hann at fiska, og tá Gutti løtu seinni var umborð á einum báti, greiddi Tummas mær errin frá, at hetta var tað, sum hann hevði sagt fór at henda.
text: #000048
text: Hóast eg gekk eitt sindur frá og til sendingina, tí eg hevði sæð størsta partin av henni í sjónvarpinum, so var Tummas klistraður til skermin, og tá Gutti skuldi servera matin á einum heimagjørdum borði úti í vøkru náttúrini, so letur í Tummas: “Hatta er ikki eitt kamar, hatta er eitt borð, sum stendur úti uppiá nøkrum kassum uttanfyri”, tað tók mær eina lítla løtu at skilja, at hann refereraði til heitið á sendingini, Spískamarið.
text: #000050
text: Sjálvt eftir, at sendingin var liðug, sat hann bara og hugdi inn í skíggjan og prátaði um tað, sum hann hevði sætt. Tá eg spurdi hann, um hann vildi síggja ein part afturat, bleiv hann spentur og glaður og so var fyrri parturin í Saksun settur á, og Tummas sat heilt bergtikin og hugdi at allari sendingini. Hetta er frálíkt sjónvarp til ung og gomul.
text: #000051
text: Well, mítt poeng var ikki bert at fortelja, at eg eigi skilagóð børn. Eg vildi faktiskt rósa Kringvarpinum fyri hesar frálíku sendingar. Sum tað er syndarligt, at politiski myndugleikin ikki virðir, hvussu týdningarmikil hesin miðil er fyri okkara samleika sum tjóð.
text: #000052
text: Sum tað er syndarligt, at Kringvarpsstjórin bert hevur latið standa til, og nú amputerar helvtina av sendiflatuni. Sum tað er synd, at tá Kringvarpsstjórin roknar, so má man siga 30 fólkum upp fyri at spara einar tríggjar milliónir + lønarvøkstur.
text: #000053
text: Eg havi uttan iva sum flest onnur rættiliga góðan hug til at ilskast inn á Dia Midjord, nú hann hevur avtikið stóran part av sendiflatuni hjá útvarpinum, 3-2 og eina Dag og viku sending. Men eg kann tó ikki lata vera við at undrast yvir, at støðan kann vera vorðin so ring, sum hon er í dag. Hetta eigur Dia Midjord ikki allan heiðurin fyri.
text: #000054
text: Fyri at so nógv skal mangla í nú til síðst, má Annika Mittún hava stýrt óvanliga illa fyrra partin av árinum, kanska tí hon visti, at hon var á veg út gjøgnum hurðina, ella kanska valdi hon hurðina, tí hon sá hvar leiðin bar. Óansæð, er hetta ótrúliga vánaligt av henni. Stýrisformaðurin fyri Kringvarpið viðgekk, at eisini tey høvdu verið kunnaði um fíggjarstøðuna mána fyri mána.
text: #000055
text: Eg havi tí hug at spyrja, hvussu eitt stýri kann lata alt fara av sporinum, væl vitandi um hvat hendur. Hetta tykist sum nevndararbeiði á støði við gomlu Eik nevndina.
text: #000056
text: Men nú ljóðar Dia Midjord heilt ósekur, men tað er hann heldur ikki, hann hevur verið partur av stýrinum, so hann hevur sostatt sambært formanninum kent støðuna alla tíðina, men hevur einki gjørt við hana frá 1. august til nú um miðjan november. Hann segði sjálvur tá, at tað bar til at reka Kringvarpið við verandi fíggjarætlan.
text: #000057
text: Óansæð, er hetta so ótrúliga illa avstað farið, at eg hoyri fólk, sum ivast um hetta veruliga er kleyvarskapur.
text: #000058
text: Nógvar eru konspiratiónsteoriirnar, so sum, at samgongan ynskir at steðga kritisku fjølmiðlunum, og hevur brúkt politiskt setta stýrisformannin at tryggja hetta.
text: #000059
text: Ein onnur er, at Dia og stýrið hava latið staðið til, so tey kundu geva okkum sjokkviðgerð. So politiski myndugleikin skal kenna seg noyddan at hækkað játtanina ella Kringvarpsgjaldið.
text: #000060
text: Eg veit ikki hvussu og hvat, men helli meg til tað, at her er talan um kleyvarskap heldur enn gjøgnum spekuleraðar ætlanir.
text: #000061
text: Hetta er onkursvegna endin á einari tilgongd, Kringvarpið hevur dúvað uppá stovnsfæið, ella pengakassan hjá gamla útvarpinum, meðan man frá politiskari síðu ikki hevur vilja hækkað Kringvarpsgjaldið í fleiri ár, og ikki hevur vilja lagt tað umvegis skattin, og sett eina ordiliga upphædd á fíggjarlógina.
text: #000062
text: Nú eru uppsparingin brúkt, eftir øllum at døma av Anniku Mittún og stýrinum. Tí er Dia ein kroystur maður í dag. Men sum fyrrverandi limur í Kringvarpsstýrinum, so er hann eisini onkursvegna samsekur, tí hann sum stýrislimur, átti at havt steðga Anniku Mittún.
text: #000063
text: Her situr man í Kongens København sum ferðamaður og hyggur at føroyskum sjónvarpi á telduni, og útisetin, við mína lið sigur, at hon fær hug til at flyta heimaftur, og eg siti og hugsi, at hendan sendingin má tekstast og sendast um allan heim, tí sjáldan hava Føroyar tykst meira spennandi, lokkandi og fantastiskar enn í sendingini Spískamarinum við nýklakta sjónvarpskokkinum Gutta Winther.
text: #000065
text: Í somu viku, sum Exit Føroyar bókin hevur rist í okkum, og víst á nakrar av orsøkunum til, at alt fleiri føroyingar velja at seta búgv og vera verandi í útlandinum, so siti eg her við einum av teimum útisetunum, ið vit mangla mest, eini vælútbúnari føroyskari kvinnu í bestu árum, og hyggi at Gutta á kulinariskari ferð í Føroyum, og hon fær hug til at flyta heim, er hetta ikki stórsligið? Er Gutti Winther kanska heilivágurin móti fólkaminkingini?
text: #000066
text: Eg má takka Kringvarpinum, fyri at geva okkum hesa frálíku uppliving, við einum fryntligum, eldhugaðum og stuttligum sjónvarpskokki, sum veiður, matgerð og etur í føroysku náttúruni. Samstundis fáa vit innlit í ymiskt áhugavert um støðini og rávørurnar. Hetta er bæði stuttligt og áhugavert, og eg fái hug at fara í fjørðuna eftir sanddunnuberum.
text: #000067
text: Hetta er so livandi frágingið, við virðing fyri fólki náttúru og rávørum, og so er tað hugnaligt. Tað fangar stutt sagt føroyska andan, og tað er frálíkt. Gleði meg longu til næsta part.
text: #000068
text: Hevði eg, sum útlendingur sæð fyrsta partin av Spískamarinum, so hevði eg vilja vitjað Føroyar og tað beinanvegin. Eg hevði enntá vilja havt Gutta við sum ferðaleiðara/kokk. So eg tvætli ikki, tá eg sigi, at hetta átti at verið tekstað og sent um allan heim.
text: #000069
text: Eg má eisini taka í soundtrackið. Kræklingar eru ein tann besti bólkurin vit hava havt í Føroyum, og lagið Pøsta verð, ið var í byrjanini av sendingini, er ein gloymd føroysk perla. Hetta lagið var ein slagari í Nærvarpinum í Keypmannahavn tann tíð tað var. Deiligt, at hann bleiv funnin fram aftur. Hetta er nokk fyrsta lagið, ið Hanus Johansen spældi inn sum forsangari.
text: #000070
text: Etikkur hevur lítlan áhuga millum føroysk miðlafólk
text: #000071
text: Einans 10 føroysk miðlafólk tímdu at møta upp, tá teirra yrkisfelag Føroysk Miðlafólk setti etikk á dagskránna. Áhugin fyri etikki er opinbart ikki serliga stórur millum okkara miðlafólk.
text: #000072
text: Felagið Føroysk Miðlafólk skipaði leygardagin fyri temadagi um etikk í fjølmiðlunum, tað var norski serfrøðingurin og journalisturin Gunnar Bodahl-Johansen, ið var skeiðshaldari. Hann er royndur journalistur, undirvísari og fyrrverandi limur í norska etiska fjølmiðlaráðnum.
text: #000073
text: Dagurin var áhugaverdur, og skráin var spennandi, umframt fyrilestur um etiskar leiðreglur í fjølmiðlunum, varð arbeitt við ymiskum føroyskum fjølmiðlasøgum, ið hava verið á markinum fyri hvat er etiskt rætt ella skeivt.
text: #000074
text: Heftni, trúðvirði og útmeldingar á eitt nú sosialum miðlum varð somuleiðis viðgjørt, áðrenn Gunnar Bodahl-Johansen greiddi okkum frá, um hvussu miðlarnir dekkaðu terrorálopið 22. juli 2011 og um eftirspælið av hesum.
text: #000075
text: Alt í alt ein fínur dagur, men tað, sum skelkaði meg, var uppmøtingin. Hetta er eitt so týdningarmikið evni, og eitt evni, ið fjølmiðlafólk í Føroyum mugu vera serliga uppmerksom um, tí miðlarnir hjá okkum eru so sperdir fíggjarliga og sostatt við kvalifiseraðum ressoursum, at lætt er at missa prinsippini burt.
text: #000076
text: Dagurin var ókeypis fyri limir í Føroysk Miðlafólk, so tað er ófatiligt, at so fá luttóku. Kringvarpið átti seks av teimum tíggju, meðan hini arbeiddu á Dimmu og Sosialinum. Meðan einasti miðilin, ið sendi tíðindaleiðsluna var Sosialurin. Eingin av privatu netmiðlunum var umboðaður, hóast hesir eiga alsamt størri part av okkara tíðindaflutningi, og flest allir lýða av teoretiskum undirskoti.
text: #000077
text: Eg skal ikki døma um, hví so fá luttóku. Sjálvandi eru summi upptikin, men ein so vánalig uppmøting vísir, at etikkur veruliga ikki hevur nakran serligan áhuga hjá flestu føroysku miðlafólkum, og tað er fúl skomm.
text: #000078